หุ้นคึกคักหนุนบริษัทไอพีโอ
ECF เปิดขายศุกร์นี้ราคา 1.20 บาทตลาดจัดสัมมนาปูความรู้บริษัทโฮลดิง
14 มี.ค. 2556

ECF เปิดขายศุกร์นี้ราคา 1.20 บาทตลาดจัดสัมมนาปูความรู้บริษัทโฮลดิง
หุ้นกระทิงหนุนไอพีโอคึก ECF ขายหุ้นละ 1.20 บาท วันศุกร์นี้ ตลาดจัดสัมมนาป้อนความรู้โฮลดิง
นายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค (ECF) ผู้ผลิตและจำหน่ายเฟอร์นิเจอร์ไม้ปาร์ติเกิลบอร์ด เฟอร์นิเจอร์ไม้ยางพารา เปิดเผยว่า บริษัทจะเสนอขายหุ้นให้ประชาชนครั้งแรก (ไอพีโอ) จำนวน 120 ล้านหุ้น มูลค่าหุ้นที่ตราไว้ (พาร์) หุ้นละ 0.25 บาท ในราคาหุ้นละ 1.20 บาท เปิดขายในวันที่ 15 และ 1819 มี.ค.นี้ เพื่อนำบริษัทเข้าจดทะเบียนในตลาดหลักทรัพย์เอ็ม เอ ไอ (mai) ในวันที่ 26 มี.ค. 2556
“บริษัทจะระดมเงินครั้งนี้เพื่อไปลงทุนเพิ่มประสิทธิภาพเครื่องจักรภายในปีนี้ เพื่อรองรับกำลังการผลิตที่เพิ่มขึ้นตามการเติบโตของตลาดเฟอร์นิเจอร์ และคำสั่งซื้อจากทั้งในประเทศและต่างประเทศ” นายอารักษ์ กล่าว
บริษัทมีนโยบายขยายตลาดให้กว้างขึ้น โดยในส่วนของตลาดต่างประเทศ นอกจากจะมีการเพิ่มออร์เดอร์ของกลุ่มลูกค้าเดิมในญี่ปุ่นแล้ว ยังมองหาตลาดใหม่ในกลุ่มประเทศตะวันออกกลาง กลุ่มประเทศเพื่อนบ้านในเออีซี เป็นต้น ส่วนตลาดในประเทศจะมีการขยายช่องทางจำหน่ายผ่านโมเดิร์นเทรดชั้นนำ ภายใต้แบรนด์ MUSE และการจำหน่ายผ่านร้านค้าปลีกรายย่อยภายใต้แบรนด์ Costa ซึ่งการระดมทุนครั้งนี้มีส่วนสำคัญในการเพิ่มศักยภาพการผลิตและเพียงพอกับความต้องการ และสร้างการเติบโตทางธุรกิจ
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซทโปร แมเนจเม้นท์ (APM) ในฐานะที่ปรึกษาทางการเงิน กล่าวว่า ECF เป็นผู้ผลิตเฟอร์นิเจอร์ไม้ส่งออกในอันดับต้นๆ ของประเทศ มีระยะเวลาดำเนินงานมาเป็นเวลาไม่น้อยกว่า 10 ปี 
ด้านตลาดหลักทรัพย์แห่งประเทศไทย นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน เปิดเผยว่า ตลาดหลักทรัพย์เตรียมความพร้อมให้ผู้ลงทุนรู้จักสินค้าประเภทใหม่ในตลาดทุนไทย จัดสัมมนา “การลงทุนในธุรกิจต่างประเทศ ผ่าน Holding Company ไทย” ในวันที่ 18 มี.ค.นี้ เชิญวิทยากรจากบริษัทหลักทรัพย์ ที่ปรึกษาทางการเงิน รวมทั้งบริษัทโฮลดิงที่เตรียมเข้าจดทะเบียนมาแลกเปลี่ยนมุมมอง
ตลาดเปิดรับหลักทรัพย์ตามเกณฑ์โฮลดิง เพื่อเปิดโอกาสให้ธุรกิจไทยที่ลงทุนในต่างประเทศสามารถระดมทุนจากตลาดทุนไทยเพื่อขยายกิจการให้เติบโตได้ ขณะนี้มีบริษัทไทย 2 ราย คือ บริษัท ซีเค เพาเวอร์ (CK POWER) และบริษัท อมตะ วีเอ็น (AMATA VN) ที่ยื่นไฟลิงกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว และคาดว่าจะเข้าจดทะเบียนภายในไตรมาส 23 ปีนี้ 
นอกจากนี้ ยังมีบริษัทลูกของบริษัทจดทะเบียนไทยที่ประกอบธุรกิจในต่างประเทศ โดยเฉพาะในภูมิภาคลุ่มน้ำโขง (Greater Makong Subregion : GMS) อาทิ กัมพูชา ลาว เมียนมาร์ และเวียดนาม ที่แสดงความสนใจเป็นจำนวนมาก
สำหรับช่วงนี้ตลาดหลักทรัพย์อยู่ระหว่างเตรียมความพร้อมผู้ลงทุนให้เข้าใจในการลงทุนในบริษัทโฮลดิง ซึ่งมีความแตกต่างจากบริษัทจดทะเบียนในไทยอื่นๆ อาทิ ด้านกฎหมาย และด้านบัญชี เพื่อเตรียมการในการศึกษาหาข้อมูลการลงทุน รวมทั้งแนะนำสาระสำคัญของหลักเกณฑ์การเข้าจดทะเบียนของบริษัทโฮลดิง ความน่าสนใจในการลงทุน โอกาสของธุรกิจในต่างประเทศ